I 2013 stilte hun ut på Kunstnerforbundet i Oslo. Til sammen besto utstillingen av en 16mm-film, noen fotografier og collager, hvor hun tok utgangspunkt i aktmodellen som et idealisert objekt i kunsten. Romlighet i fotografiet ble en viktig forutsetning for utstillingen. Aas ville se på hva en kropp i et rom er, og hvordan betrakteren kan identifisere seg med den objektifiserte kroppen. Filmen er del tre i en kortfilm-trilogi om kvinner med ulike ståsted og stemmer. På forskjellige måter problematiserer de kjønnsrepresentasjon og stereotypier. Hun forteller at alle de tre filmene, handler om ulike rom og hvilke muligheter de ulike kvinnene har til å utfolde seg i disse rommene, både konkret og i overført betydning. For å undersøke framstillingen av kroppen og det rommelige, bruker hun en metodisk fenomenologi.